Danskerne vågnede fredag op til et gedigent blæsevejr, men lørdag bliver det endnu mere voldsomt. - Lørdag bliver en ekstrem blæsende dag. Vi forventer stormende kuling i hele landet, og der kommer formentlig vindstød af stormstyrke og måske endda af orkanstyrke. Vi er tæt på at skulle udsende en stormvarsel for Nordjylland, siger DMI's vagtchef, Jesper Eriksen. Ved vadehavet forventer DMI, at vandstanden kommer helt op omkring tre meter over daglig vande, og DMI har derfor udsendt et varsel om forhøjet vandstand. Sammen med blæsevejret kommer der også regn, og selv om temperaturerne kommer til at ligge på omkring fem plusgrader, indbyder lørdagen bestemt ikke til udendørsaktiviteter. Det gør søndagsvejret til gengæld. Det bliver noget mere fredeligt med let til frisk vind og endda med mulighed for se solen indimellem. Der kan dog komme enkelte regnbyger. /Ritzau/

Referat:
Lørdag bliver en særdeles blæsende dag - måske med vindstød af orkanstyrke. Søndag bliver mere fredelig.